ብሄራዊ መግባባትን ለመፍጠር በሚደረገው ጥረት ምሁራን ሚናቸውን ሊወጡ ይገባል-ጠ/ሚ ሀይለማርያም
በኢትዮጵያ ብሄራዊ መግባባትን ለመፍጠር በሚደረገው ጥረት ምሁራን ሚናቸውን ሊወጡ እንደሚገባ ጠቅላይ ሚኒስትር ኃይለማርያም ደሳለኝ አሳሰቡ።ለኢትዮጵያ ህዳሴ መፋጠን ምሁራን ሁሉን አቀፍ ጥናትና ምርምር በማድረግ የማይተካ ሚና መጫወት ይኖርባቸዋልም ነው ያሉት ጠቅላይ ሚኒስትሩ።ጠቅላይ ሚኒስትር ኃይለማርያም ከምሁራን ጋር የሚያደርጉትን ውይይት ሲከፍቱ እንዳሉት፥ በግብርና፣ በአምራች ኢንዱስትሪ፣ በትምህርትና ጤና አገልግሎት ጥራት እንዲሁም ቱሪዝምን በማስፋፋት አገሪቱ የተሻለ እመርታ እንድታሳይ ምሁራን የበኩላችውን ድርሻ መጫወት ይጠበቅባቸዋል።መንግስት ለእነዚህ ዘርፎች መሻሻል ዕቅድ ነድፎ ወደ ስራ መግባቱን የጠቆሙት ጠቅላይ ሚኒስትሩ፥ ጥረቱ በምሁራን ጥናትና ምርምር ካልታገዘና የስርፀት ስራ ካልተሰራ ሃገሪቱ በቀጣዮቹ አምስት አመታት ለመድረስ ያሰበችውን የእድገት ደረጃ ልታሳካ አትችልም ብለዋል።በተለይም ምሁራኑ በሃገር አቀፍ ደረጃ በትምህርት ጥራትና በሰው ኃይል ግንባታ ትልቅ ድርሻ የመጫወት ኃላፊነት እንደተጣለባቸው ገልፀው፥  በፈጠራ ላይ ከማተኮር ይልቅ ቴክኖሎጂን በማላመድ መጠቀምና ምርትና ምርታማነት ማሳደግ ላይ ትኩረት ማድረግ እንዳለባቸው አሳስበዋል።በሃገሪቱ ከ30 በላይ ከፍተኛ የትምህርት ተቋማት ቢቋቋሙም በአፍሪካም ሆነ በዓለም አቀፍ ደረጃ በቂ አለመሆናቸውን ነው የተናገሩት ጠቅላይ ሚኒስትሩ።የትምህርት ጥራትን በተመለከተ ግን የብዙዎች የማወዳደሪያ መስፈርቶች መቃኘት ይኖርባቸዋል ነው ያሉት።በመልካም አስተዳደር ዘርፍም እየተሠሩ ያሉ ስራዎች አበረታች ቢሆኑም መንግስት የሚፈለገው ለውጥ መጥቷል የሚል እምነት እንደሌለው ነው የተናገሩት።ኢትዮጵያ በሃይማኖትም ሆነ በብሄር ብዝሃነትን የምታስተናግድ ሃገር በመሆኗ ብሄራዊ መግባባትን ለመፍጠር በሚደረገው ጥረት ምሁራን ሚናቸውን በአግባቡ ሊወጡ እንደሚገባ አሳስበዋል።በቀጣይ አምስት ዓመታትም ሃገሪቱ ግብርናን ዋነኛ የኢኮኖሚ ምንጭ ለማድረግ በትኩረት እንደምትንቀሳቀስ ገልፀው፥ ለዚህ ስኬት የምሁራኑ ድጋፍ እንዲጠናከር ጠይቀዋል።ጠቅላይ ሚኒስትሩ ከተለያዩ የመንግስት እና የግል ከፍተኛ የትምህርት ተቋማት ከተውጣጡ ምሁራን ጋር በተለያዩ ጉዳዮች ዙሪያ የተወያዩ ሲሆን፥ ከምሁራን ለቀረቡላቸው ጥያቄዎች ማብራሪያ እና ምላሽ ሰጥተዋል።(ኤፍ.ቢ.ሲ)